Diari Oficial de la Generalitat Valenciana


Sumari del DOGV 6098, del 09-09-2009 (2009/10753)

RESOLUCIÓ de 7 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Conselleria de Justícia i Administracions Públiques, l'Ajuntament de Torrevieja i la Fundació de la Comunitat Valenciana per a l'Atenció a les Víctimes del Delicte i per a la Trobada Familiar (FAVIDE), per a la posada en marxa d'un Punt de Trobada Familiar a la localitat de Torrevieja.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6098

Data del DOGV
:   09-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/10613


Data del document
:   07-09-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Justícia i Administracions Públiques
    * Torrevieja
    * fundació
    * cooperació administrativa
    * administració local

RESOLUCIÓ de 7 de setembre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Conselleria de Justícia i Administracions Públiques, l'Ajuntament de Torrevieja i la Fundació de la Comunitat Valenciana per a l'Atenció a les Víctimes del Delicte i per a la Trobada Familiar (FAVIDE), per a la posada en marxa d'un Punt de Trobada Familiar a la localitat de Torrevieja. [2009/10567]  
La Generalitat, l'Ajuntament de Torrevieja i la Fundació de la Comunitat Valenciana per a l'Atenció a les Víctimes del Delicte i per a la Trobada Familiar (FAVIDE) han subscrit, després de la tramitació prèvia reglamentària, el 27 de juliol de 2009, un conveni de col·laboració per a la posada en marxa d'un Punt de Trobada Familiar a la localitat de Torrevieja.  
En compliment del que establix l'Acord de 10 de juliol de 2009, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1648/2009, i que figura com a annex d'esta resolució.  
Valencia, 7 de setembre de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre la Conselleria de Justícia i Administracions Públiques, l'Ajuntament de Torrevieja i la Fundació de la Comunitat Valenciana per a l'Atenció a les Víctimes del Delicte i per a la Trobada Familiar (FAVIDE), per a la posada en marxa d'un Punt de Trobada Familiar a la localitat de Torrevieja  
Torrevieja, 27 de juliol de 2009  
Reunits  
D'una banda, Paula Sánchez de León Guardiola, consellera de Justícia i Administracions Públiques de la Generalitat, intervé en virtut de l'Acord del Consell, de data de 10 de juliol de 2009, de conformitat amb el que establixen els articles 17.f) i 28.g) de la Llei 5/1983, de 30 desembre, del Consell, i com a presidenta de la Fundació de la Comunitat Valenciana per a l'Atenció a les Víctimes del Delicte i per a la Trobada Familiar (FAVIDE), inscrita al Registre de Fundacions del Servei d'Entitats Jurídiques de la Direcció General de Justícia de la Conselleria de Justícia i Administracions Públiques, de la Generalitat Valenciana, amb el número 411 (V), i en virtut de l'Acord de la Comissió Permanent de la Fundació FAVIDE, de data 5 de maig de 2009.   
D'una altra, Pedro Hernández Mateo, alcalde de Torrevieja, intervé en virtut del que establix l'art. 21.1.b) de la Llei 7/1985, de 2 d'abril, de Bases del Règim Local i de l'Acord de la Junta de Govern Local de 3 de juliol de 2009, en què per unanimitat dels seus membres es va aprovar el text del Conveni i en què se li facultava expressament per a la seua firma.  
Les parts, en la representació que ostenten, es reconeixen capacitat legal suficient per a l'atorgament del present Acord de col·laboració i a aquest efecte,  
Manifesten  
I. Els processos de separació, divorci i nul·litat matrimonial estan generat un increment progressiu de menors que estan abocats a enfrontar-se a la ruptura de la seua família i al que això comporta, i sorgixen, en molts casos, greus conflictes i dificultats per a donar compliment efectiu al règim de visites establit pel jutge en la resolució judicial.   
En aquest sentit, la Conselleria de Justícia i Administracions Públiques va considerar peremptòria la necessitat comptar amb una xarxa pròpia de Punts de Trobada Familiar, on poder programar la comunicació dels fills amb els seus pares en els casos conflictius i facilitar el compliment dels règims de visites, i firmar-se amb aquest objectiu, el dia 9 de maig de 2005, el Conveni Marc de Col·laboració entre l'esmentada Conselleria, el Tribunal Superior de Justícia de la Comunitat Valenciana, la Federació Valenciana de Municipis i Províncies i el Consell Valencià del Col·legis d'Advocats, mitjançant el qual s'estableixen les bases per a l'establiment d'aquesta xarxa de Punts de Trobada a la Comunitat Valenciana.  
Posteriorment, ha sigut aprovada la Llei 13/2008, de 8 d'octubre, de la Generalitat, reguladora dels Punts de Trobada de la Comunitat Valenciana, l'objecte de la qual és la regulació dels Punts de Trobada Familiar que presten l'administració de la Generalitat i les entitats locals de la Comunitat Valenciana, així com les entitats públiques i privades que col·laboren en la prestació del servei al territori de la Comunitat Valenciana.   
Per a aconseguir el funcionament homogeni de tots els Punts de Trobada Familiar que es pretenen crear, així com l'efectiva coordinació d'aquests amb els òrgans judicials radicats a la Comunitat Valenciana, l'actual Conselleria de Justícia i Administracions Públiques va elaborar unes normes de Funcionament dels esmentats Punts de Trobada, les quals han sigut aprovades pel Tribunal Superior de Justícia de la Comunitat Valenciana.   
II. Com a instrument que vinguera a coadjuvar en la consecució d'aquest objectiu, la Generalitat, mitjançant un Acord del Consell de 16 d'abril de 2004, va constituir la Fundació de la Comunitat Valenciana per a l'Atenció a les Víctimes del Delicte i per a la Trobada Familiar (FAVIDE) la qual, en virtut del Protocol de Col·laboració subscrit entre aquesta i la Conselleria de Justícia i Administracions Públiques, té encomanat, a més de l'exercici de les activitats d'atenció a les víctimes del delicte previstes en els seus Estatuts, totes aquelles actuacions que s'estimen convenients per a aconseguir crear la infraestructura necessària que possibilite la utilització, per part dels òrgans judicials, d'un lloc neutral per a l'execució dels règims de visites en situacions de ruptura del nucli familiar, i afavorir d'aquesta manera el dret fonamental del menor a mantindre la relació amb ambdós progenitors o parents, i establir així els vincles necessaris per al seu bon desenrotllament físic, afectiu i emocional.   
La Fundació FAVIDE té la condició de Fundació del sector públic de la Generalitat del títol III, de la Llei 8/1988, de 9 de desembre, de Fundacions de la Comunitat Valenciana.  
III. La Conselleria de Justícia i Administracions Públiques ha considerat convenient la posada en funcionament d'un Punt de Trobada Familiar en el partit judicial de Torrevieja, alhora que reuneix les condicions idònies per a la implantació d'aquest tipus de servei.  
La Conselleria de Justícia i Administracions Públiques, mitjançant el present Conveni de Col·laboració, estableix les bases per a la posada en marxa del servei que presta el Punt de Trobada Familiar del partit judicial de Torrevieja.  
Per la seua banda, l'Ajuntament de Torrevieja ha demostrat la seua preocupació per totes aquelles qüestions de marcat interés social que es desenrotllen en la nostra Comunitat, i participar activament en la consecució d'objectius que beneficien els nostres ciutadans.  
L'Ajuntament de Torrevieja, conscient de la necessitat i la importància de comptar amb un Punt de Trobada Familiar per al partit judicial de Torrevieja, ha proposat a la Conselleria de Justícia i Administracions Públiques la seua participació i col·laboració per a la posada en marxa del dit servei.   
Per això, les parts firmants assumeixen l'obligació de dur a terme els compromisos mencionats i, per tant, formalitzen el present Conveni de Col·laboració d'acord amb les següents,  
Estipulacions  
Primera. Objecte  
L'objecte del present Conveni consisteix en la posada en marxa d'un Punt de Trobada Familiar en el partit judicial de Torrevieja.   
Segona. Objectius  
Són objectius d'aquest Conveni:  
- Facilitar el dret del menor a mantindre la relació amb els seus progenitors, pares adoptius, parents i acostats després de la separació, divorci, nul·litat o regulació de mesures d'unions de fet.  
- Afavorir la seguretat del menor durant el règim de visites.  
- Facilitar la trobada del menor amb la família del progenitor que no tinga la custòdia.  
- Permetre als menors expressar amb llibertat i sense temor els seus sentiments i necessitats cap a l'ascendent que no exercisca la guarda i custòdia.  
- Facilitar orientació professional per a millorar les relacions paternofilials i les habilitats parentals de criança.  
- Disposar d'informació fidedigna sobre les actituds i aptituds parentals que ajuden a defendre -si calguera- els drets del menor en altres instàncies administratives o judicials.   
Tercera. Principis rectors  
El Punt de Trobada Familiar de Torrevieja tindrà com a principis rectors d'actuació els següents:  
1. Interés del menor. Davant de qualsevol situació en què es donen interessos trobats o oposats, sempre serà prioritària la seguretat i benestar del menor.   
2. Neutralitat. Per tal de garantir el principi primer, els Punts de Trobada Familiar duran a terme les seues intervencions amb objectivitat, imparcialitat i salvaguardant la igualtat de les parts en conflicte.  
3. Confidencialitat. Per tal de protegir l'interés del menor, les dades de caràcter personal obtingudes en el Punt de Trobada Familiar seran privats i inviolables i no es facilitaran a tercers ni transcendiran, excepte el que preveu la legislació vigent.  
4. Subsidiarietat. Les derivacions al Punt de Trobada Familiar únicament s'efectuaran quan siga l'únic mitjà possible per a facilitar les relacions entre el menor i la seua família, i després d'haver esgotat altres vies de solució.   
5. Temporalitat. L'actuació del Punt de Trobada Familiar tindrà caràcter temporal, i es converteix en un instrument per a aconseguir la normalització de les relacions paternofilials i entre el menor i la família, i allunyar-se, en tot cas, de la idea de recurs permanent i de dependència per a les persones usuàries.   
6. Especialització. El personal que preste els seus serveis en un Punt de Trobada Familiar haurà de comptar amb experiència suficient i especialitzada en matèria de família i menors, i actuarà amb criteris professionals, lliures de prejuís i aliens als seus valors o circumstàncies personals.   
Quarta. Funcionament i horari  
El Punt de Trobada Familiar estarà supervisat directament per FAVIDE, i és el seu coordinador el lletrat actual de l'Oficina d'Atenció a les Víctimes del Delicte de Torrevieja de la Fundació FAVIDE.   
El Punt de Trobada Familiar serà regit per la Llei 13/2008, de 8 d'octubre, de la Generalitat, reguladora dels Punts de Trobada Familiar de la Comunitat Valenciana, i per les normes de Funcionament i el Reglament de Règim Intern, aprovades per la Conselleria de Justícia i Administracions Públiques i el Tribunal Superior de Justícia de la Comunitat Valenciana, i podrà, si és el cas, la Comissió de Seguiment, proposar quantes modificacions, instruccions o nous acords estime convenient per a un millor funcionament d'aquest.  
L'horari mínim d'atenció al públic d'aquest Punt de Trobada Familiar serà de 20 hores setmanals distribuïdes com segueix, sense perjuí que per necessitats del servei es considere necessària per a FAVIDE la seua modificació:  
- Dilluns, dimecres i divendres de 17:00 a 20:00 hores.   
- Dissabtes de 10:00 a 14:00 hores i de 17:00 a 20:00 hores.  
- Diumenges de 17:00 a 21:00 hores.  
Cinquena. Àmbit d'actuació. Destinataris  
Aquest Servei, quant a la seua actuació com a Punt de Trobada, únicament admetrà assumptes derivats pels òrgans judicials del Partit Judicial de Torrevieja, així com aquells altres procedents d'òrgans judicials de distints partits judicials, quan el menor estiga empadronat en algun dels municipis que integren el Partit Judicial de Torrevieja.  
Excepcionalment, i quan la situació del cas concret així ho aconselle, el Punt de Trobada Familiar de Torrevieja, prèvia apreciació de FAVIDE, podrà atendre assumptes derivats per qualsevol òrgan judicial, sempre que el menor residisca a la Comunitat Valenciana.   
Sisena. Activitats  
Aquest Punt de Trobada Familiar prestarà els serveis següents:  
- Valoració del sistema familiar, en relació amb el compliment del dret de visites, mitjançant entrevistes individuals o conjuntes amb els membres de la família i, si és el cas, mitjançant visites a domicili.  
- Suport en el compliment del règim de visites, en les seues diferents modalitats d'intercanvi, «visita tutelada» i «tutelada sense supervisió».  
- Intervenció psicosocial individual i familiar, per tal d'afavorir la coparentalitat.  
- Implementació de registres i elaboració d'informes sobre les activitats, actuacions i incidències tant per a la informació puntual com a periòdica dels jutjats remitents, així com per a l'avaluació professional realitzada i posterior presa de decisions.  
- Seguiment i avaluació, tant del desplegament del règim de visites com de la consecució dels objectius plantejats i de l'eficiència dels recursos emprats.  
Setena. Obligacions de les parts   
A. FAVIDE es compromet a:  
- Seleccionar el personal tècnic i administratiu necessari per a una adequada prestació dels serveis, de conformitat amb l'establit en l'art.35.4 de la Llei 8/1998, de 89 de desembre, de Fundacions de la Comunitat Valenciana, en la redacció donada per la Llei 9/2008 que estableix que la selecció del personal es realitzarà amb subjecció als principis d'igualtat, mèrit, capacitat i publicitat.  
- L'equip està compost, com a mínim, pel coordinador (funció que realitzarà l'actual lletrat de l'Oficina d'Atenció a les Víctimes del Delicte de Torrevieja), un psicòleg o un treballador social i un auxiliar administratiu, ampliables, si és el cas, amb les figures d'educadors socials i voluntaris.   
- Contractar o subcontractar el personal de l'equip i contribuir al manteniment del Punt de Trobada Familiar en els termes que es determine anualment.  
- Supervisar, en tot moment, l'actuació del Punt de Trobada Familiar, per tal de garantir que aquest funcione de manera coordinada amb els òrgans judicials i amb l'Oficina d'Atenció a les Víctimes del Delicte, d'acord amb les directrius marcades per FAVIDE.  
B. L'Ajuntament de Torrevieja es compromet a:  
- Posar a disposició de FAVIDE un local que reunisca les condicions necessàries per a la prestació dels serveis propis del Punt de Trobada Familiar, de conformitat amb els requeriments previstos en el Conveni Marc, subscrit el 9 de maig de 2005, de Col·laboració entre la Conselleria de Justícia, Interior i Administracions Públiques, el Tribunal Superior de Justícia de la Comunitat Valenciana, la Federació Valenciana de Municipis i Províncies i el Consell Valencià dels Col·legis d'Advocats, mitjançant el qual s'estableixen les bases per a l'establiment d'aquesta xarxa de Punts de Trobada Familiar a la Comunitat Valenciana, així com de dotar-lo dels mitjans materials i informàtics necessaris per al seu funcionament correcte. El local haurà de complir la normativa vigent, en tant que accés a minusvàlids i prevenció de riscos laborals.  
- Assumir els costos de les despeses corrents i de manteniment del Punt de Trobada Familiar.  
- Contractar una assegurança de responsabilitat civil que cobrisca les incidències que poden produir-se al local.   
- Aportar a la Fundació FAVIDE, amb caràcter anual (comptat des de l'1 gener al 31 de desembre de l'any natural), fins a la quantitat de 30.000,00 euros (trenta mil euros), per al manteniment i personal del PEF. No obstant això, l'import serà el corresponent en percentatge al període comprés, entre la data de la firma del Conveni i el 31 de desembre d'enguany, i s'abonarà en un pagament únic a la firma del Conveni.  
C. Per la seua banda, la Conselleria de Justícia i Administracions Públiques es compromet a:  
- Mitjançant la Direcció General de Justícia i Menor, supervisar el funcionament i portar la coordinació de la xarxa de Punts de Trobada Familiar de la Conselleria de Justícia i Administracions Públiques a través de FAVIDE.   
Vuitena. Comissió de Seguiment  
S'establirà una Comissió formada per un representant de cada una de les parts integrants del present Conveni de Col·laboració, per a estudiar les normes d'actuació i aconsellar les modificacions que estimen oportunes introduir en el desenrotllament del programa; vetlar pel bon desenrotllament d'aquest, i elaborar una memòria anual que reflectisca totes les actuacions realitzades.   
Novena. Reserva i protecció de dades  
Si és el cas, es donarà compliment al que disposa la Llei Orgànica 15/1999, de 13 de desembre, de Protecció de Dades de Caràcter Personal i al Reial Decret 1720/2007, de 21 de desembre, pel qual s'aprova el Reglament de desplegament de la Llei.  
Desena. Període de vigència  
El present Conveni de col·laboració entrarà en vigor a partir de la data de la seua firma, i finalitzarà el 31 de desembre de 2009, i es prorrogarà per períodes anuals de forma expressa.   
L'incompliment d'alguna de les estipulacions previstes en el present Conveni de Col·laboració permetrà la resolució anticipada d'aquest.  
Onzena. Marc d'interpretació i jurisdicció competent  
Les parts firmants es comprometen a tractar de resoldre de forma amistosa qualsevol dubte o conflicte que poguera sorgir en la interpretació o aplicació del present Conveni de Col·laboració.   
En cas de resultar infructuosa la resolució amistosa serà competent, per a resoldre les qüestions litigioses derivades del present Conveni, el Tribunal Superior de Justícia de la Comunitat Valenciana, segons el que preveu l'article 10.1 k), en relació amb el 14 de la Llei 29/1998, de 13 de juliol, de la Jurisdicció Contenciosa Administrativa.  
I en prova de conformitat firmen les parts, per duplicat exemplar, en el lloc i la data abans indicats.  
La consellera de Justícia i Administracions Públiques i presidenta de FAVIDE: Paula Sánchez de León Guardiola.  
L'alcalde de Torrevieja: Pedro Hernández Mateo.